เอ็กซิมฯขยับ แผนส่งออกช่วยเอสเอ็มอี
เอ็กซิมแบงก์ ยันสินเชื่อแบงก์ไม่ระคายปัญหาหนี้ยุโรป เร่งจัดทำแผนเพิ่มสัดส่วนผู้ส่งออกเอสเอ็มอี
22 ส.ค. 2555

เอ็กซิมแบงก์ ยันสินเชื่อแบงก์ไม่ระคายปัญหาหนี้ยุโรป เร่งจัดทำแผนเพิ่มสัดส่วนผู้ส่งออกเอสเอ็มอี 
นายคนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า การปล่อยสินเชื่อของธนาคารในขณะนี้ยังไม่ได้รับผลกระทบจากการชะลอตัวของเศรษฐกิจโลก แม้ว่าหลายหน่วยงานจะมีการปรับลดคาดการณ์ตัวเลขส่งออกปีนี้ลง โดยล่าสุดสำนักงานคณะกรรมการพัฒนาการเศรษฐกิจและสังคมแห่งชาติ ปรับลดประมาณการส่งออกลงเหลือ 7.3% 
ทั้งนี้ ช่วงครึ่งปีแรกธนาคารมียอดคงค้างเงินให้สินเชื่อที่ 6.5 หมื่นล้านบาท ขยายตัว 6.5% และคาดว่าทั้งปีจะสามารถปล่อยสินเชื่อได้ 6.9 หมื่นล้านบาท หรือ 5-6%
อย่างไรก็ตาม เมื่อดูตัวเลขของกระทรวงพาณิชย์จะเห็นสัญญาณการชะลอตัวของการส่งออกสินค้าเกือบทุกรายการ และทุกวันนี้ยังไม่สามารถคาดเดาได้ว่าปัญหาหนี้ในยุโรปจะไปในทิศทางใด และกรีซจะออกจากยูโรโซนหรือไม่
นายคนิสร์ กล่าวว่า ส่วนหนึ่งที่ทำให้สินเชื่อสามารถขยายตัวได้ เนื่องจากธนาคารได้เน้นการปล่อยสินเชื่อให้แก่ลูกค้าเอสเอ็มอีมากขึ้น และมีการลดสัดส่วนลูกค้ารายใหญ่ลง เนื่องจากไม่ต้องการเข้าไปแข่งขันกับธนาคารพาณิชย์ โดยจากนี้ไปจะลดสัดส่วนลูกค้ารายใหญ่ให้น้อยลงไปอีก จากเดิมสัดส่วนลูกค้าเอสเอ็มอี 80% และรายใหญ่ 20%
ทั้งนี้ ธนาคารกำลังจัดทำแผนการสนับสนุนผู้ส่งออกที่เป็นธุรกิจเอสเอ็มอีเป็นรายอุตสาหกรรม เพื่อให้ตรงกับความต้องการของแต่ละธุรกิจ